Charles Dutoit
Store norske leksikon,Kunst og estetikk,Musikk,Klassisk musikk,Internasjonale dirigenter
Charles Dutoit, sveitsisk dirigent, særlig kjent som sjefdirigent for Orchestre Symphonique de Montreal 1978–2002 og for Royal Philharmonic Orchestra i London 2009–2018, og gjennom mange plateinnspillinger.
Dutoit var 1969–1973 gift med den berømte pianisten Martha Argerich, som han også har spilt inn plater med.Etter beskyldninger fra flere kvinner om seksuell trakassering i 2017 og 2018 avsluttet flere orkestre samarbeidet med Dutoit og han trakk seg fra engasjementer. Han gikk imidlertid ut offentlig med avvisning av beskyldningene. Utdannelse Dutoit fikk sin første musikkutdannelse i fødebyen Lausanne, og studerte videre ved konservatoriet i Genève og ved Accademia Chigiana i Siena.Dutoit var utdannet bratsjist og spilte i flere orkestre i årene 1957–1959. Fra Lausanne kjente han dirigenten Ernest Ansermet og ble oppmuntret av ham til å studere direksjon. Han ble Herbert von Karajans assistent ved Lucerne Festival og studerte med Charles Munch i Tanglewood, Massachusetts. Karriere Dutoit debuterte som dirigent i Radio Lausanne i 1959, og ble samme år gjestedirigent ved Orchestre de la Suisse Romande og Lausanne Kammerorkester. Han dirigerte også ved Radio Zürich. Han var sjefdirigent for Bern Symfoniorkester 1967–78. Dutoit fikk et internasjonalt navn som sjef for Orchestre Symphonique de Montréal 1978–2002. Han gjorde orkesteret til et av de ledende, og spilte inn en rekke plater med dem for selskapet Decca. Etter mange års samarbeid endte det imidlertid i en bitter konflikt mellom Dutoit og musikernes fagforening, og Dutoit sa opp sin stilling.Dutoit var musikksjef for Orchestre National de France 1991–2001. For NHK Symfoniorkester i Tokyo var han sjefdirigent 1996–1998 og deretter musikksjef 1998–2003.Dutoit var sjefdirigent for Philadelphia-orkesteret 2008–2012, etter tidligere å ha hatt ansvaret for orkesterets sommerfestival. Innspillinger Dutoit har først og fremst vært kjent som en tolker av fransk og russisk musikk. Han har gjort prisbelønte plateinnspillinger med musikk av blant andre Hector Berlioz, Maurice Ravel, Francis Poulenc og Igor Stravinskij.